Kalnaziedu pilskalns

Kalnaziedu pilskalns ir pilskalns Vidzemē, kas atrodas Daugavas senlejas (Pļaviņu HES ūdenskrātuves) labajā krastā, Aizkraukles pilsētas austrumu nomalē pie bijušajām Kalnaziedu mājām, kur tagad atrodas Aizkraukles vēstures muzejs.

 Apraksts 
Kalnaziedu pilskalns ierīkots zemes mēlē, kuru no trijām pusēm apņem dziļas gravas. Pilskalna augstums 17 m. Mūsdienās pilskalna A un DA pakāji apskalo Pļaviņu HES ūdenskrātuves ūdeņi.
Pilskalna plakumam ir noapaļota četrstūra forma (izmēri 110x80m.). Tas senatnē intensīvi arts, tāpēc domājams, ka dabiski nenorobežotā Z daļa kādreiz bijusi aizsargāta ar grāvi un valni, kas zuduši lauksaimnieciskās darbības rezultātā.

Pilskalnu savas Vidzemes pilskalnu apzināšanas ekspedīcijas laikā apsekojis un uzmērījis Ernests Brastiņš 1930. gadā.Brastiņš E. Latvijas pilskalni, Vidzeme, Rīga, 1930.g. Pilskalnā vairākkārt ir notikuši arheoloģiskie izrakumi. 1963 - 64. gadā V. Urtāna vadībāUrtāns V., Izrakumi Lejasbitēnu un Lejasziedu apmetnēs, Kalnaziedu pilskalnā un Lejasbitēnu kapulaukā//Zinātniskās atskaites sesijas referātu tēzes par arheologu, etnogrāfu un folkloristu 1964. gada ekspedīcijām, Rīga, 1965.g. un 1981 - 1982. gadā A. Stubava un N. Jefimovas vadībā.Stubavs A., Jefimova N. Kalnaziedu arheoloģiskās ekspedīcijas 1981. gada darba rezultāti//Zinātniskās atskaites sesijas materiāli par arheologu un etnogrāfu 1980/81. gada pētījumu rezultātiem, Arheoloģija, Rīga, 1982.g.
Arheoloģiskie izrakumi parādīja, ka pilskalns bijis apdzīvots no 1. g. tūkst. p.m.e. beigām līdz m.e. 9/10.gs. Tomēr pilskalnā atrasts ļoti maz senlietu un nav arī konstatētas intensīvas saimnieciskās darbības vai tirdzniecības sakaru pēdas, kas raksturīgas citiem Daugavas krastos esošajiem pilskalniem. Tas vedina domāt, ka Kalnaziedu pilskalns bijusi mazintensīvi apdzīvota 2. - 10. gadsimta patvēruma vieta, kur briesmu brīžos slēpušies ļaudis, kas apbedīti netālajā tagad appludinātajā Aizkraukles Lejasbitēnu kapulaukā.Urtāns J. Senie pilskalni Aizkraukles novadā, Rīga, 1996.g.
Netālu no pilskalna, pašā Daugavas krastā atrodas Kalnaziedu Upurozols.

 Foto galerija 

 Atsauces 

 Ārējās saites 
 www.latvijas-pilskalni.lv
 www.senvietas.lv

Kategorija:Pilskalni Vidzemē
Kategorija:Aizkraukles novads
Kategorija:Aizkraukle
Kategorija:Senās kulta vietas Latvijā
Kategorija:Arheoloģiskie pieminekļi Latvijā